Timbroù Bahamas

Emañ an inizi Bahamas er Mor Karib etre Cuba ha Florida (Stadoù-Unanet).

Kroget e voe gant implij an timbroù-post Breizh-Veur e miz Ebrel 1858. Kachedet e oant e Nassau gant ur siell AO5. Ne badas ket pell amzer avat, rak emren e voe Postoù Bahamas diouzh Londrez ar bloaz war-lerc’h hag embann a reas timbroù e-unan adalek an 10 a viz Kerzu 1859. Poltred ar rouanez Victoria diwar livadur Chalon a voe dibabet, gant arouezioù an inizi (ur frouezhen ananaz hag ur c’honk) a bep tu an dremm, hag an enskrivadur INTERINSULAR POSTAGE en nec’h. Implijet e vezent evit kas lizhiri être an inizi. Londrez a gendalc'has d’ober war dro an dasparzh lizhiri etre an enezeg hag ar broioù tramor betek miz Mae 1860.

Moullet e veze an timbroù nann-kranellet hag hep filigran gant an embregerezh ‘’Perkins Bacon’’. Timbroù kranellet a voe savet e 1860,  ouzhpennet e voe ar merk-dour "Crown & CC" (ur gurennenn hag al lizherennoù CC) e 1863.

Buan e voe lakaet diaes an dud pa rankent paeañ 4 pence evit kas ul lizher da Amerika an Norzh pe 6 pence da Vreizh-Veur, hag int gant timbroù 1 penny hepken. Reizhet e voe e 1861 gant ar gouarnamant saoz dre urzhiañ timbroù nevez gant un talvoud-gwerzh 4 d ha 6 d. Penn ar rouanez a oa danvez ar skeudenn c’hoazh, graet diwar batrom ar rummad Chalon, gant un tres simploc’h avat (aet eo an ananaz hag ar c’honk diwar-wel). An embregerezh De la Rue eo a reas war dro timbroù Bahamas adalek ar bloaz 1862. Disheñvel e voe ment an toulloù war vordoù an timbroù : 11.5-12 e lec’h 14-16 a-raok. Embannet e voe un timbr 1 shilling e 1865 gant penn a-skerb ar rouanez,heñvel awalc’h ouzh timbroù an trevadennoù all en impalaeriezh, an enskrivadur "BAHAMAS" e lizherennoù livet en ur wareg a-us d'ar vignetenn. Dalc’het e voe ar patrom-se e 1884 pa voe savet ur rummad nevez-flamm.

E 1901 e voe Bahamas unan eus ar broioù kentañ o deus embannet timbroù warno skeudennoù ur gweledva. Dibaet e voe “Queen's Staircase”, sklaerioù savet er maen-raz gant sklaved e 1793-94 e Nassau, kêr-benn an inizi. Adimplijet e voe ar memes tres evit sevel timbroù gant ar prizioù 5 penny, 2 shilling ha 3 shilling e 1903.

E 1915 e voe sinet gant ar Bahamas un emglev dic’hortoz gant Kanada, ma voe aozet gant melestradurezhioù an div vro an eskemm timbroù evit an douristed kanadian.  Dreistmoullet e voe timbroù 5 c. ar rummad ‘’Staircase’’ gant ar gerioù "SPECIAL / DELIVERY" ha kaset anezho da Ganada, ma oant e gwerzh e pevar burev-post (Ottawa, Toronto, Westmount ha Winnipeg) evit 10 cent pep hini. Ne badas ket pell an emglev avat, ha tro 430 timbr a voe gwerzhet e-keit ma oa e dalc'h.


Eus 1902 betek ar bloavezhioù 1930 e voe implijet an timbroù boutin gant dremm ar roue Edouarzh VII ha hini George V. E 1920 e teuas er-maez ur rummad  pemp timbr evit lidañ ar peoc'h adkavet, gant poltred ar roue ha skoed-ardamez an enezeg. E 1930 e oa bet lidet 300 deiz-ha-bloaz krouidigezh an drevadenn gant ur strollad pemp timbr a vent vras, warno arouez ar vro (ur vag dre lien).

Er rummad “touristel” embannet e 1938 (gant poltred George VI) e kaver an hevelep flamanked o nijal a oa skeudenn un timbr embannet e 1935 (gant poltred George V). Tresadenn ur “jardin dindan ar mor”  zo ivez, ar wech kentañ ma voe skeudennaouet an douar dindanvor. E miz Here 1942 e voe dreistmoullet gant  1492 landfall of colombus 1942 an timbroù boutin evit lidañ dilestrañ Kristol Goulm. 

Embannet e voe timbroù-lidañ da vare kantved kentañ timbroù Bahamas e 1959, hag evit kantved bloaz Nassau e 1962. Tapet e voe ur statud emrenerezh gant an enezeg e 1964, un digarez evit dreistmoullañ timbroù ar bloaz 1954 (gant ar rouanez Elesbed II) gant NEW CONSTITUTION  1964.


E 1966 e reas ar gouarnamant ur adreizhadenn vras dre zilezel al Lurioù ha degemer Dollaroù ar Bahamas, diazezet war dalvoudegezh dollar ar Stadoù-Unanet. Rediet e voe ar servijoù-post da embann timbroù dreistmoullet gant prizioù nevez.

Adalek ar bloavezhioù 1970 e voe embannet gant Bahamas timbroù bras ha liesseurt evit an dastumerien, met ne gaver ket ar rummadoù diniver gouestlet da dudennoù Disney pe da Elvis Presley a gaver e broioù bihan all. 

 Levrlennadur 
Gisburn, G.D. (1950). The Postage Stamps and Postal History of the Bahamas. London, Great Britain: Stanley Gibbons. p. 144.
Ludington, M.H.; Raymond, Gale J. (1968). The Bahama islands. A history and catalogue of the handstamps and cancellations 1802-1967. London, Great Britain: Robson Lowe Ltd. p. 66.
Proud, Edward B. The Postal History of Bahamas. Heathfield: Proud-Bailey, 2000 ISBN 1872465307 392p.

Liammoù diavaez
  Postoù Bahamas

 Pennad kar 
Penn Chalon (1851)

Bahamas
Rummad:Bahamas